มุ่งสร้างความมั่นคงด้านน้ำในพื้นที่เขตพัฒนาพิเศษภาคตะวันออก เพื่อการอุปโภค -บริโภค การเกษตร การอุตสาหกรรม การท่องเที่ยว
พลเอก ประวิตร วงษ์สุวรรณ รองนายกรัฐมนตรี ประชุมอนุกรรมการขับเคลื่อนโครงการขนาดใหญ่และโครงการสำคัญ ครั้งที่ 5/2564 โดยติดตามความก้าวหน้าโครงการอ่างเก็บน้ำน้ำปี้ อันเนื่องมาจากพระราชดำริ จังหวัดพะเยา การเตรียมแผนรองรับการบริหารจัดการน้ำท่วมในพื้นที่จังหวัดนครศรีธรรมราชและจังหวัดพัทลุง การวางแผนแก้ไขปัญหาน้ำเค็มในแม่น้ำบางปะกง และแม่น้าเจ้าพระยา ที่ประชุมรับทราบความก้าวหน้า ผลการดำเนินงานตามข้อสั่งการและให้หน่วยงานที่เกี่ยวข้องเร่งรัด การดำเนินการให้เป็นไปตามแผนงานที่กำหนด มพร้อมกันนี้ ยังได้ร่วมพิจารณาโครงการอ่างเก็บน้ำน้ำกิ จังหวัดน่าน ความจุเก็บกัก 52.31 ล้าน ลบ.ม. ประกอบไปด้วย เขื่อนหลัก เขื่อนหินถมแกนดินเหนียว พร้อมอาคารประกอบและระบบท่อส่งน้ำ ซึ่งหากดำเนินการก่อสร้างแล้วเสร็จ จะสามารถส่งน้ำให้กับพื้นที่ชลประทาน 35,558 ไร่ ครอบคลุมพื้นที่ 8 ตำบล 45 หมู่บ้าน 6,305 ครัวเรือน สามารถส่งน้ำเพื่อการอุปโภค-บริโภค การปศุสัตว์ ช่วยบรรเทาปัญหาอุทกภัยในพื้นที่ท้ายน้ำในเขตอำเภอท่าวังผา และพื้นที่ราบลุ่มริมลำน้ำน่าน รักษาระบบนิเวศและเป็นแหล่งประมงสำหรับเพาะพันธุ์ปลาน้ำจืดให้ราษฎรได้บริโภคและเป็นรายได้เสริม ตลอดจนเป็นแหล่งพักผ่อนหย่อนใจและส่งเสริมการท่องเที่ยวได้อีกด้วย สำหรับโครงการอ่างเก็บน้ำคลองวังโตนด จังหวัดจันทบุรี เป็นอีกหนึ่งโครงการสำคัญ ที่จะเพิ่มความมั่นคงด้านทรัพยากรน้ำ ในแผนพัฒนาพิเศษภาคตะวันออก (EEC) กรมชลประทานได้มีแผนการดำเนินงานพัฒนาแหล่งน้ำในลุ่มน้ำคลองวังโตนด จำนวน 4 แห่ง หากก่อสร้างแล้วเสร็จจะมีความจุรวม 308 ล้าน ลบ.ม. สามารถส่งน้ำให้พื้นที่รับประโยชน์ทั้งสิ้น 267,800 ไร่ รองรับความต้องการน้ำเพื่อผลิตน้ำประปาได้อีกปีละ 45 ล้าน ลบ.ม. และผันน้ำไปยังอ่างเก็บน้ำประแสร์ได้ถึงปีละประมาณ 70 ล้าน ลบ.ม. ด้านโครงการผันน้ำประแสร์-หนองค้อ-บางพระ จังหวัดชลบุรี วัตถุประสงค์เพื่อช่วยเพิ่มปริมาณน้ำให้อ่างเก็บน้ำบางพระ จังหวัดชลบุรี ปีละประมาณ 80 ล้าน ลบ.ม. เพื่อการอุปโภค -บริโภค การเกษตร การอุตสาหกรรมและการท่องเที่ยว ในเขตพื้นที่เศรษฐกิจของจังหวัดชลบุรี ที่สำคัญเพื่อเป็นการสนับสนุนการพัฒนาพื้นที่ EEC